Зіма  
*Мікола Бусько*

Так яна, калі ты помніш,

Сабіралася на поўнач:

— Што ж, сябры,

На развітанне

Адпачну я

На паляне,

Перад доўгаю дарожкай —

Хай не знаюць

Стомы ножкі.

Прашумеў лес у адказ:

— Ну бывай!

У добры час!

— Не забудзь, —

Прапелі птушкі, —

Сваю коўдру і падушкі!

Наўздагонкі ёй звяры:

— Ты свой холад забяры!

А з прыходам у той край

Прывітанне перадай!

А яшчэ —

Цябе мы просім —

Раскажы, як тут жылося.

Ну, шаноўная,

Праз год

Мы чакаем твой прыход,

Каб ты зноўку

Наваколле

Фарбавала ў белы колер.